  Туспуктэм: Ольга Козачёк Майя Бывальцева Удмуртиын Эгра – Сьӧлта – Сюмси – Киров улосвыллэн висгожез сюресэз «Кышкыттэм ӟечлыко сюресъёс» йӧскалык ӵектосъя тупатъянэз йылпумъяло. Та ар понна со тужгес кузез люкет – 8,4 иськем. Со сярысь элькун тӧролэн но кивалтэтлэн пресс-службазы ивортӥз. Та сюрес – Удмуртие шундыпуксён паласен пырон. Солэн ӟечлыкез пумысен элькунын улӥсьёс но, куноос но ӝожтӥськылӥзы. Кызьы вераз Удмуртиысь кивалтэтлэн тӧроезлэн воштӥсез Игорь Асабин, туэ йӧскалык ӵектосъя сюреслэсь бадӟымгес люкетсэ тупатъяны луонлык кылдӥз. « Куке элькунлэн 2024-тӥ арлы чаклам ужъёсты 2023-тӥ аре выжтыны но соосты дыраз бюыдэстыны луонлыкез кылдӥз, одӥг пукмкылъян кутэмын – ужаськом! Озьы Сюмси ёросын та трасса вылын гинэ ми кык аръем ужез лэсьтом – 21,8 иськем  сюресэз тупатъялом. Подрядчик умой куазен ужа, озьыен трассалэн ӟечлыкез но умой луоз » Игорь Асабин, Удмуртиысь кивалтэтлэн тӧроезлэн воштӥсез Нырысетӥез 8,4 иськемъем люкет 100 процентлы тупатъямын. Подрядчик вуж шобыретэз утялтӥз, выль асфальтобетон кык сӥен вӧлдӥз, мукет сюрес вылэ кожонъёсты тупатъяз. Гуртъёс вадесын дугдон интыосты, мер транспорт дугдылон интыосты, пыдын выжонъёсты выльдӥзы. Транспортъя но сюрес возёсъя министерство куремъя, дугдылонниосты но тупатъялозы. Озьы ик сюрес урдэсъёсты юнматыны кулэ, со бере гинэ сюресэз уже кутозы. 13,4 иськемъем люкетаз ужъёс мыно на. Та дыре асфальтобетонлэсь ӵошкытатӥсь но вылӥ сӥзэ вӧлдо. Тодэ вайытом, Сарапулын, Воткаын но Можгаын йӧскалык ӵектосъя сюресъёсты тупатъян ужъёсты та ар понна йылпумъязы. Тегъёс: Удмуртия сюресъёс тупатъянужъёс йӧскалыкӵектосъёс Сюмси  